text: 19 ноември – Световен ден за борба с насилието над деца – ProNews Dobrich
  By Pro News Dobrich 19.11.2021 211 No comment
  19 ноември се отбелязва като Световен ден за борба с насилието над деца. Това е изключително сериозен проблем, значимостта на който се определя както от неговото разпространение, така и от тежките последици, които може да окаже върху детското развитие.
  Неоспоримо право на всяко дете е да израсне в спокойна и здравословна среда, в която да няма насилие. Насилието се очертава като един от основните проблеми, с който се сблъскват децата в България. Според анализ на Агенцията за закрила на детето всяко трето дете в България е жертва на физическо насилие, а всяко осмо – на сексуално. Законът за защита на детето дефинира насилието като физическо, психическо, емоционално, сексуално.
  Подигравателното отношение, дискриминацията, обидата е също вид насилие. Всяко едно от тях нанася непоправими щети в психическото и здравословното състояние на детето. Основното, което трябва да знаем като общество е, че насилието поражда насилие. Усилията трябва да бъдат насочени към превенцията, която включва висока информираност на родителите за правилното възпитание на децата.
  Важно е родителите да осъзнават, че е необходимо да има общуване в семейството и на детето да се дава възможност спокойно да споделя за своите проблеми. Детето възпроизвежда семейния модел, в който участва, и ако у дома му има насилие, то също ще упражнява насилие. Нужно е в процеса на възпитание активно да участват както семейството, така и училището и обществото като цяло.